**ΓΕΝΙΚΕΣ ΟΔΗΓΙΕΣ ΓΙΑ ΤΗΝ ΕΠΙΣΚΕΨΗ ΣΤΟ ΜΕΓΑΡΟ ΜΟΥΣΙΚΗΣ ΘΕΣΣΑΛΟΝΙΚΗΣ**

Η εκπαιδευτική επίσκεψη σε έναν χώρο πολιτισμού (μουσείο, πολιτιστικό κέντρο-μέγαρο, θέατρο, κινηματογράφος κ.ά) είναι μια πολύ σημαντική μορφωτική-παιδαγωγική & πολιτιστική δραστηριότητα, η οποία απαιτεί ιδιαίτερη προετοιμασία και σοβαρότητα από όλους τους συμμετέχοντες (εκπαιδευτικούς Α/θμιας & Β/θμιας Εκπ/σης και μαθητές/τριες).

Αυτή η δραστηριότητα περιλαμβάνει **τρία στάδια**:

**A)** προεργασία-προετοιμασία

**Β)** την επιτόπια πραγματοποίηση της δραστηριότητας (στον χώρο του Μεγάρου Μουσικής Θεσσαλονίκης)

**Γ)** μετεπεξεργασία

**Πριν την πραγματοποίηση** της επίσκεψης στο Μέγαρο Μουσικής Θεσσαλονίκης, οι συνοδοί-εκπαιδευτικοί - που συμμετέχουν στο εκπαιδευτικό πρόγραμμα με τίτλο **«Ο** **Κόσμος της Μουσικής, Γνωρίζω, Εκφράζομαι, Δημιουργώ» -** οφείλουν να εστιάσουν σε ορισμένα **πρακτικά ζητήματα**:

► Οι συνοδοί-εκπαιδευτικοί κάνουν μια πρώτη συζήτηση-προετοιμασία (στην τάξη) με τα παιδιά σε ό,τι αφορά τις εμπειρίες τους από ανάλογους χώρους & δραστηριότητες. Δίνουν διευκρινίσεις και κάποιες γενικές πληροφορίες για: Μέγαρο Μουσικής Θεσσαλονίκης, Συμφωνική Ορχήστρα, Μουσικά όργανα, Βεστιάριο, Χώροι (κεντρική σκηνή, πλατεία κ.ά.), καθώς και για εμπλεκόμενες έννοιες. Συζητούν με τα παιδιά για τις **αναμενόμενες προσδοκίες** τους από την πραγματοποίηση της επίσκεψης και τη συμμετοχή τους στο εκπαιδευτικό πρόγραμμα

► Οι συνοδοί-εκπαιδευτικοί εξηγούν στα παιδιά, ότι το **εκπαιδευτικό πρόγραμμα** είναι **βιωματικό** και **ομαδοσυνεργατικό** και όχι μια απλή περιήγηση στους χώρους των δύο κτηρίων (Μ1 και Μ2) του Μεγάρου Μουσικής Θεσσαλονίκης. Το **βιωματικό πρόγραμμα** περιλαμβάνει: **συμμετοχή (ατομικά ή ανά ομάδες) σε δρώμενα, τεχνικές του εκπαιδευτικού δράματος και εργαστήρια.**

► Οι **συνοδοί-εκπαιδευτικοί** οφείλουν να «εμψυχώνουν» τα παιδιά σε όλη τη διάρκεια του προγράμματος. Δεν είναι θεατές, αλλά άμεσα ή έμμεσα **μπαίνουν σε ρόλο** (ΔσΡ). **Ενθαρρύνουν** τα παιδιά και τα **προτρέπουν** με τη δική τους ενέργεια να παρακολουθούν και να συμμετέχουν στις δραστηριότητες του προγράμματος.

► Οι συνοδοί-εκπαιδευτικοί περιγράφουν τον **μύθο του Ορφέα και της Ευρυδίκης** (χωρίς ιδιαίτερες λεπτομέρειες) στα παιδιά. Ο έρωτας είναι η κινητήρια δύναμη στις ανθρώπινες σχέσεις, αλλά και στην τέχνη. Ο Ορφέας αγαπά τη μουσική. Ο καλλιτέχνης αγαπά και υπηρετεί την τέχνη του.

► Όπου υπάρχει η δυνατότητα ο εκπαιδευτικός μουσικός του σχολείου μπορεί να προετοιμάσει τους μαθητές που θα συμμετέχουν σε ένα τραγούδι του γάμου (παραδοσιακό, έντεχνο κλπ), το οποίο θα τραγουδήσουν στο χώρο του Μεγάρου Μουσικής. Σε διαφορετική περίπτωση θα δοθεί στα παιδιά την ημέρα της επίσκεψης φωτοτυπημένο παραδοσιακό τραγούδι («Μήλο μου κόκκινο»)

**►** Οι συνοδοί-εκπαιδευτικοί ενισχύουν περισσότερο τη βιωματικότητα του προγράμματος και την ομαδοσυνεργατική διαδικασία, αν έχουν εμπειρία από σχετικά επιμορφωτικά σεμινάρια ή παρόμοιες επισκέψεις.

► Οι **συνοδοί-εκπαιδευτικοί** (που δεν έχουν επισκεφτεί το Μέγαρο Μουσικής) μπορούν «εκπαιδεύοντας» την οπτική και αισθητική τους εμπειρία να δουν σχετικά βίντεο στο διαδίκτυο, ώστε να έχουν μια εικόνα του χώρου.

► Οι συνοδοί-εκπαιδευτικοί δίνουν **πρακτικές συμβουλές στα παιδιά** που αφορούν:

→ τον κώδικα συμπεριφοράς (εντός και εκτός του Μεγάρου Μουσικής)

→ τις σωματικές και διατροφικές ανάγκες των παιδιών (τουαλέτα, φαγητό, νερό ή αναψυκτικό)

→ το ντύσιμο των παιδιών (συνιστάται να είναι απλό και άνετο)

→ τη μη χρήση κινητών ή άλλων ηλεκτρονικών συσκευών κατά τη διάρκεια του προγράμματος

→ τα παιδιά να έχουν ταμπελίτσα ή αυτοκόλλητο με τα μικρά τους ονόματα (αν είναι εφικτό)

► Η **έγκαιρη προσέλευση** στον χώρο του Μεγάρου Μουσικής Θεσσαλονίκης και η **διαμόρφωση ενός πλάνου** από τους συνοδούς-εκπαιδευτικούς (από το ξεκίνημα μέχρι την ολοκλήρωση του προγράμματος και την επιστροφή στη σχολική μονάδα) μας εξασφαλίζουν ηρεμία και περισσότερη ασφάλεια.

► Οι συνοδοί-εκπαιδευτικοί περιγράφουν τον **μύθο του Ορφέα και της Ευρυδίκης** (χωρίς ιδιαίτερες λεπτομέρειες) στα παιδιά. Ο έρωτας είναι η κινητήρια δύναμη στις ανθρώπινες σχέσεις, αλλά και στην τέχνη. Ο Ορφέας αγαπά τη μουσική. Ο καλλιτέχνης αγαπά και υπηρετεί την τέχνη του.

**Ο ΜΥΘΟΣ ΤΟΥ ΟΡΦΕΑ ΚΑΙ ΤΗΣ ΕΥΡΥΔΙΚΗΣ**

Ο Ορφέας ήταν γιος του Βασιλιά της Θράκης και ήξερε να παίζει τόσο όμορφες μελωδίες με τη λύρα του που μάγευε ακόμα και τα άγρια ζώα. Ερωτεύτηκε και παντρεύτηκε τη νύμφη Ευρυδίκη, την οποία όμως μια μέρα στο δάσος τη δάγκωσε ένα φίδι και πέθανε. Η θλίψη του Ορφέα ήταν απερίγραπτη. Οι Θεοί τον λυπήθηκαν και αποφάσισαν να του δώσουν την άδεια να κατεβεί στον κάτω κόσμο για να συναντήσει και να πάρει πίσω την αγαπημένη του. Εκείνος με τη λύρα του μάγεψε τον Πλούτωνα, τον Θεό του Κάτω Κόσμου και τον έπεισε να του δώσει πίσω την Ευρυδίκη. Ο Πλούτωνα όμως του έβαλε όρο να μη γυρίσει ούτε για μια στιγμή το κεφάλι του προς τα πίσω για να δει την Ευρυδίκη, αλλιώς θα την έχανε για πάντα. Όμως ο Ορφέας δεν άντεξε. Γύρισε το κεφάλι του με λαχτάρα προς το μέρος της και αμέσως η Ευρυδίκη εξαφανίστηκε. Έτσι ο Ορφέας έμεινε για πάντα μόνος και απαρηγόρητος παίζοντας θλιμμένες μελωδίες.